Renosterstropers 35 jaar tronk toe(Argieffoto ter illustrasie: Unsplash) Drie mans wat aan renosterstropery by die Pilanesberg-wildreservaat in Noordwes skuldig bevind is, is vandeesweek tot 35 jaar effektiewe tronkstraf gevonnis. Arlendo Mhlanga, Adam Hlongwane en Inancio Chauke, almal van Mosambiek, is in Julie 2018 vasgetrek toe hulle die reservaat met gesteelde horings ter waarde van R1,5 miljoen probeer verlaat het. Die mans was sedertdien in polisieaanhouding. Hulle is daarvan aangekla dat hulle drie renosterkoeie onwettig van kant gemaak het asook van die onwettige besit van ŉ vuurwapen en ammunisie, die onwettige besit en vervoer van ses renosterhorings, die steel van drie renosterhorings en die onwettige betreding van ŉ erfenisterrein. “Adv. Douw Jacobs, staatsaanklaer, het die hof aangemoedig om bewyse van die vernietigende uitwerking wat renosterstropery op die renosterbevolking, toerismebedryf en ekonomie in Suid-Afrika het tydens die vonnisoplegging in ag te neem,” sê Henry Mamothame, polisiewoordvoerder. “Die mans is gesamentlik tot 85 jaar gevonnis, waarvan hulle 35 jaar moet uitdien. Die hof het hulle ook onbevoeg verklaar om vuurwapens te besit.”